google/wiki40b huggingface dataset:
Parliament jernbanestasjon

Parliament er en jernbanestasjon i Melbourne, og del av byens jernbanenettverk. Den er én av fem stasjoner i byens City Loop, som går rundt Melbournes sentrum. Stasjonen er en undergrunnstasjon, og ligger under Parliament House og krysset mellom Bourke og Spring Street, øst i byen. I 2014 ble det gjennomført nesten 11 millioner reiser til og fra stasjonen, som gjør den til Melbournes fjerde travleste jernbanestasjon.
Gjoa Haven

Etymologi

Navnet Gjoa Haven kommer fra norsk Gjøahavn. Stedet er oppkalt etter Roald Amundsens skute «Gjøa». Amundsen og mannskapet hans overvintret på stedet da de prøvde å finne Nordvestpassasjen.

Geografi

Gjoa Haven ligger sørøst på øya Qikiqtaq (engelsk: King William Island) i territoriet Nunavut i Canada. Stedet har et areal på 28.47 km², og er eneste bosetning på øya.

Historie

Området rundt Gjoa Haven har vært befolket av netsilikinuitter i over tusen år. De hadde leirer i området når de dro på jakt og fiske. Deres første kontakt med europeere skjedde mellom 1829 og 1934 når den skotske utforskeren John Ross og mannskapet hans ble sittende fast i isen ved Boothiahalvøya. De overlevde takket være netsilikinuittene.
I 1903 kom den norske polfareren Roald Amundsen dit. Han kalte stedet Gjøahavn, oppkalt etter skuta «Gjøa», fordi stedet beskyttet den i løpet av to vintre. Amundsen og mannskapet på «Gjøa» bodde der sammen med inuittene, før de seilte videre og oppdaget Nordvestpassasjen.
Permanent bosetning ble etablert i 1927, da Hudson's Bay Company flyttet en handelspost fra Douglas Bay til det nåværende Gjoa Haven. Selv etter dette fortsatte inuittene sin tradisjonelle nomadiske livsstil i lang tid utover 1900-tallet. I 1961 bodde det bare 110 personer i området. Befolkningen har i ettertid vokst, blant annet grunnet flere arbeidsmuligheter, helsefasiliteter og utdanning.
Truckstikk

Truckstikk er en sammensatt knute som gjør det mulig å stramme et tau med tre ganger trekkraften man kan yte med bare hender.
Truckstikk er ofte brukt for sikring av last på lastebil, derav navnet.
Truckstikk benytter seg av samme prinsipp som taljer for kraftutveksling og har antagelig lenge vært kjent.

Mekanisk fordel og friksjon

Alle vanlige varianter av Truckstikk bruker en løkke i langparten som provisorisk trinse for å få en teoretisk 3 til 1 mekanisk fordel når tampen også er under spenning, f.eks. når den er festet på noe som fumgerer som den nedre trinse før lasten.  Fordelen blir 2 til 1 når tampen festes ikke på lasten, men på tauet. 3 til 1 mekanisk fordel betyr at for hver kraftenhet det ytes mot tampen fører til 3 ganger like mye spenning på langparten.
I måten Truckstikk benyttes i praksis bli ikke denne potensial for 3 til 1 mekanisk fordel helt reell. '
Friksjonskreftene kan redusere fordelen til 1 til 1, eller lavere. Friksjonskreftene er ikke bare til ulempe; De hjelper også å holde knuten sammen når tampen er sikret. 
Friksjon kan også slite tauet. Det kan være en fordel å dekke det utsatte området midt på øvre løkke med noe glatt, og vurdere valg av øvre løkke knute med tanke på situasjon etter evt. brudd; Vil tauet fortsatt være der dog med mindre spenning, eller vil den løsne helt?
Stortingsvalget 2013 i Møre og Romsdal

Stortingsvalget 2013 i Møre og Romsdal ble avholdt mandag 9. september 2013. Det skulle velges ni stortingsrepresentanter for Møre og Romsdal for perioden 2013 til 2017, herav åtte distriktsmandater og ett utjevningsmandat.
Kjødets synd

Kjødets synd er et begrep som fra tid til annen har vært brukt innen kristendommen. Henrik Wergeland benytter det en gang i verket Mennesket – Et digt.
Begrepet finnes ikke i Bibelen, men har trolig bakgrunn i Paulus' bruk av ordet «kjøtt» eller «kjød» (gr. sarx). Paulus' hensikt er her ikke å betegne menneskets kropp som syndens egentlige utgangspunkt. Som kjøttets/kjødets gjerninger teller han også synder av ren åndelig art. Når han stiller opp kjøttet og ånden mot hverandre, er det ikke motsatsen mellom det sanselige og åndelige i menneskets vesen han tenker på, men motsatsene i menneskenes nåværende vesen: preget både av synden og av ånden (som er det guddommelige livsprinsippet). Kjøttet kan i sammenhengen ses som et arkaisk begrep synonymt med materie eller, kanskje mer eksakt, materialisme og betegne alt på jorden som har vendt seg bort fra Gud, ved å avvise det høyere livsprinsipp – altså ånden. Det ligger heri også en henvisning til sanseligheten som den siden av menneskevesenet hvor den syndige utviklingen finner sitt «angrepspunkt». Paulus' egen terminologi har på dette punktet vist tendenser til hellenistisk innflytelse.
Den gresk-ortodokse kirkens oppfatning av synden har klare likhetstrekk med denne, hvor de oppfatter synden som en svakhet eller sykdom. I den romersk-katolske kirken har man en større vekt på den personlige viljen bak synden, og dermed på skyldbegrepet.
En skribent i Den lutherske bekjennelseskirkes medlemsblad har brukt begrepet om selvopptatthet, stolthet og egeninteresse.
Gjersøyholmen

Gjersøyholmen er en holme i elven Glomma i Sør-Odal kommune, Hedmark. Holmen er 150 m lang i elvens lengderetning, mens bredden sjelden overtiger 15 m. Det samlede arealet er i underkant av 2 da og det er ingen fastboende på holmen.
Bergenfarere

Bergenfarer - eller Bergenfahrer på tysk - var tyske og nederlandske kjøpmenn som drev handel i Norge gjennom Bergen. Denne handelen lar seg spore tilbake til 1248, og fikk et organisatorisk uttrykk omkring midten av 1300-tallet gjennom oppkomsten av Det tyske kontor i Bergen ca. 1350 og Kompagnie der Lübecker Bergenfahrer rundt 1380.
Forretningsenheten var gjerne en stue på Bryggen i Bergen. Eieren satt som regel i Lübeck og styrte forretningen derfra, med Bergenfahrerkontoret i ryggen. I Bergen var han representert av en handelsforvalter som under seg hadde en gesell samt skutedrenger og stuedrenger. I den hanseatiske perioden var alle disse tyske, og dannet et samfunn for seg selv. Utover på 1600-tallet kom flere stuer på norske hender, og i 1754 ble Det tyske kontor erstattet av Det norske Kontor.
De hollandske bergenfarerne - Bergenvaarders - sto i et konkurranseforhold til Hansaforbundet. De fikk ikke innpass på Bryggen, og slo aldri helt igjennom i bysamfunnet. De var vel så interessert i trelasthandel som i tørrfisk.
Sten Konow

Slekt

Sten Konow var bror av maleren Karl Konow. Hans datter Agnes var gift med iranisten Georg Morgenstierne.

Liv

Konow ble student i 1884 og cand. mag. i 1891, etter at han en tid hadde studert i Halle og en tid tjenestegjort ved universitetsbiblioteket i Kristiania. 1890–91 utga han Norsk lomme-konversationslexikon. Etter embetseksamen reiste han tilbake til Halle for å fortsette studiet av indisk filologi, særlig under Pischel, og tok doktorgraden der i 1893 på et arbeid om Sāmavidhānabrāhmana.
1894–96 var Konow ansatt ved det kongelige bibliotek i Berlin. Han vendte deretter tilbake til Norge, og ble ansatt som stipendiat i indisk filologi ved universitetet i Kristiania fra 1896. Fra 1899 var han dosent i samme fag.
I 1900 ble han ansatt som assistent ved Linguistic Survey of India. I denne stillingen arbeidet han først i Chamberley i England, fra 1903 i Kristiania. Høsten 1906 ble han som Government Epigraphist for India, og besøkte i de følgende årene Burma, Bengal, United Provinces, Bombay Presidency, Madras og Kasjmir, og deltok i utgravningene ved Sarnath i nærheten av Varanasi. Høsten 1908 vendte han tilbake til Kristiania og overtok igjen dosentstillingen i indisk filologi.
Konow ble snart utnevnt til professor ved det nytopprettede universitetet i Hamburg, før han i 1919 overtok stillingen som professor i indisk språk og historie ved universitetet i Kristiania.

Virke

Sten Konow beskjeftiget seg med studiet av eldre indisk litteratur, samt buddhistisk litteratur og prakrit-litteratur. Sammen med Karl Fischer var han 1898–99 redaktør for ukebladet Ringeren og for det offisielle verket om Norge til verdensutstillingen i Paris i 1900. Han bidro til en rekke bind av Linguistic Survey of India. I skandinaviske og utenlandske tidsskrifter skrev han en god del mindre avhandlinger og anmeldelser, særlig i Nordisk Tidsskrift, Samtiden, Maal og Minne, Kunst og Kultur, Zeitschrift der Deutschen Morgenländischen Gesellschaft, Hamburgische Forschungen, Journal of the Royal Asiatic Society, Indian Antiquary og Ephigraphia Indica. Han utga Catalogue of the Library of the Director General of Archæology (1908) og utarbeidet avsnittet «Das indische Drama» i Grundriss der indo-arischen Philologie.
Konow bidro også til å spre kunnskap om India for et skandinavisk publikum. Han skrev om «Indien i det nittende aarhundrede» i Det Nittende Aarhundrede (1920) og om «Indiens religioner» i Illustreret religionshistorie (1923). Han oversatte En bunt indiske eventyr til norsk.
Paroryctoderus cornutus

Levevis

Lite ser ut til å være kjent om biologien til denne arten.

Utbredelse

Arten lever på Sulawesi.
Santana PS-10

PS-10 (kalt Aníbal på hjemmemarkedet) er en bil med firehjulstrekk fra spanske Santana, i salg fra 2003.
Santana har produsert biler på lisens fra Land Rover fra 1958 til 1985, og PS-10 har mange ytre likhetstrekk med Land Rovers seriebiler og Defender.
PS-10 har en 2,8 liters turbomatet dieselmotor fra Iveco med 125 hestekrefter, enkel konstruksjon med bærende ramme, parabolske bladfjærer og ganske firkantet karosseri.
Blant ting som skiller PS-10 fra Land Rover Defender er taket i kunststoff, flatt gulv i kupéen, mer moderne dashbord og en rekke detaljer.  Girkassen er fra Defender, akslene likeså.
Tidlig i 2007 kom det en pressemelding fra Santana og Iveco som fortalte at Iveco skal markedsføre en versjon som Iveco Massif.  Hele drivverket på den nye skal utvikles av Iveco.
Karl IV's landbok

Karl IV's landbok fra 1375 (tysk: Landbuch Kaiser Karls IV. eller Landbuch der Mark Brandenburg) er en liste over eiendommer, landsbyer og byer i Altmark, Mittelmark og Uckermark som i 1373 ble overdratt fra medlemmer av Huset Wittelsbach til keiseren. Landboken ble ført av embetsmenn og hadde som formål å skaffe eieren en oversikt over skatteinntektene og andre inntekter fra territoriet.
Tårekjuke

Tårekjuke (Inonotus dryadeus) er en soppart av typen kjuke som fortrinnsvis snylter på røttene av gamle eiketrær, og forårsaker hvitråte hos vertstreet. Den vokser helt nederst ved rotfestet på treet.

Beskrivelse

Fruktlegemet, som er ettårig, varierer i størrelse fra 5 til 30 cm, men eksemplarer på opp til 75cm er funnet. Den buede overflaten har lys brun til kremgul farve, og under vekst har den opp til 3 cm store poreåpninger som utskiller en lys brun væske (derav det norske navnet). Fruktkjøttet, som har en ubehagelig lukt, er mykt og gulbrunt. På undersiden har den 4-6 porer pr. mm. Disse er først gråhvite, senere gule til oker. Sporepulveret er hvitt, og sporene er 6.5–8×7–8 μm store.

Forekomst

Tårekjuke finnes i de tempererte nordlige delene av Europa og i Nord-Amerika. Det er bare gjort to funn i Norge.
Den kongelige thailandske hær

Den kongelige thailandske hær er en forsvarsgren i Thailand.  Hærsjefen er general Sonthi Boonyaratglin.
Gunnar Skaug

Biografi

Skaug tok eksamen artium i 1959 og var deretter journalist i Østfold-Posten Askim et par år. Fra 1962 til 1963 var han soldat ved FN-styrkene i Gaza før han begynte på Nordisk Folkhøyskole i Genève i 1963. Deretter var han journalist i Moss Dagblad før han i 1965 ble redaktør av Fritt Slag og samtidig journalist i Finnmark Dagblad. Han avviklet disse jobbene da han i 1967 kom tilbake til Moss Dagblad og jobbet som journalist et par år før han ble valgt inn på Stortinget i 1969. I tiden i Moss var han også med i kommunestyre og formannskap.
Superkritisk væske

En superkritisk væske er et stoff som befinner seg under så høyt trykk og temperatur at fasegrensen mellom væske og gass har forsvunnet. Dette trykk- og temperaturpunktet hvor disse superkritiske væskene dannes kalles det termodynamiske kritiske punktet. Når forholdene nærmer seg det kritiske punktet blir gassfasens tetthet tilnærmet væskefasens til disse ikke lengre kan adskilles. Denne superkritiske fasen kalles gjerne tettfase.
Superkritiske væsker har den unike evnen å diffusere gjennom faststoff, men også oppløse stoffer som en væske. I tillegg kan stoffets tetthet reguleres gjennom temperatur- og trykkforandringer. Dette gjør superkritisk væske egnet som løsemidler i visse sammenhenger. Superkritisk tørking med karbondioksid brukes for eksempel for å trekke væske fra en aerogel laget med sol-gel-metoden. Siden det ikke finnes noe grensesnitt mellom væske og gass, er det enten ingen overflatespenning eller kapillærkraft som kan føre til svinn og sprekkdannelser. En prosess som utføres utover det kritiske punktet kalles en superkritisk prosess.
Bockfjorden

Bockfjorden er en fjordarm vest i Woodfjorden, i Haakon VII Land på nordkysten av Spitsbergen, Svalbard. Den går sørvestover fra Woodfjorden mot Fred Olsenfjellet (Sverrefjellet, 1312 m) og er rundt 12 kilometer lang. Innløpet ligger nord for Kapp Kjeldsen.
Innerst i fjorden skjærer en dal rett sørover mot Karlsbreen. Ved fjordbotnen ligger Jotunkildene, to varme kilder fra det tidligere vulkansk aktive Sverrefjellet. Vanntemperaturen i disse varme kildene er over 20 ºC. Kildene er omgitt av kalkavsetninger som har ferdselsforbud. Det ligger flere andre varme kilder i området.
Fjorden er oppkalt etter tyskeren Franz-Karl von Bock (f. 1876), som sammen med Bernhard Graf von Poninski foretok en stereofotogrammetrisk undersøkelse av Woodfjorden i 1907. Ekspedisjonen var organisert av polarforskeren Theodor Lerner.
Slaget om Storbritannia (film)

Om filmen

Filmen hadde som mål å være en nøyaktig beretning om det virkelige Slaget om Storbritannia, det vil si hendelsene på sommeren og høsten 1940 da britiske RAF påførte tyske Luftwaffe et strategisk tap, og slik sikret at Operasjon Sjøløve – Hitlers plan for å invadere Storbritannia, ble oppgitt. Den enorme, strategiske seieren til britiske piloter som var i mindretall ble summert opp av sir Winston Churchill slik: «Aldri noensinne i menneskets konfilktfylte historie har så mange skyldt så få så mye.»
Filmen er spesielt kjent for sine spektakulære flysekvenser, som var av en art som aldri var vist på film tidligere. Disse scenene var sterkt medvirkende til å gjøre filmen meget kostbar å produsere. Alle fly er autentiske for perioden. For de tyske flyene henvendte man seg til Spania, som fremdeles benyttet seg av de tyske Heinkelen bombefly og Messerschmitt jagerfly de mottok fra Tyskland under andre verdenskrig. Flyene ble ført av de mannskapene fra det spanske flyvåpen som fortsatt tjenestegjorde på disse flytypene.
Roosevelt Hotel (Hollywood)

Plass i Hollywoods historie

Hollywood Roosevelt Hotel var stedet hvor den første Oscar-utdelingen ble avholdt i 1929 i hotellet Blossom ballroom. Senere var seremonien mye større enn den første banketten for 250 personer. Det ble aldri gjort noe forsøk på å avholde Oscar-seremonien i hotellet en gang til.
Frances Farmer var en æresgjest tidlig på 1950-tallet etter at sin medvirkning i This Is Your Life. Marilyn Monroe bodde i Hollywood Roosevelt i to år etter at hennes modellkarriere hadde tatt av. Hennes første sett med fotografier for et tidsskrift ble tatt på stupebrettet til hotellets basseng på baksiden av selve hotellet. Dette ble fjernet for ikke så lenge siden. Hotellets ombygde basseng har et undervannsveggmaleri malt av David Hockney.
Kendo

Kendo er en japansk kampsport fra 1600-tallet hvor man kjemper med sverd av bambus.

Historisk bakgrunn

På 1500-tallet var Japan i full borgerkrig, og den gang var det kenjutsu (forløperen til kendo) som var den ledende sverdkunsten for Samuraiene. Kenjutsu består av bare kata, og på 1500-tallet var den form for trening tilstrekkelig fordi de da hadde kamper og dueller å utføre sverdkunsten i.
På 1600-tallet ble det fred igjen, og da var det nødvendig å utvikle en sverdkunst der de kunne ha en simulert kamp uten nødvendigvis å drepe hverandre i prosessen. Dette gjorde at kendo utviklet seg. Pensumet inneholder både gamle kata og simulert kamp, sistnevnte som fullkontakts konkurransesport.

Våpen

I Kendo blir det brukt bambussverd – Shinai. Tidligere (1800-tallet og tidligere) ble det benyttet bokuto (et tresverd, eller til og med ekte katana. Selvfølgelig kunne utfallet da resultere i alvorlige skader eller døden. På bakgrunn av dette utviklet man Shinai, for med denne å kunne fullføre et fullt slag i kamp uten å være redd for å skade motstanderen. Bokuto (bokken) blir fremdeles brukt til kata.

Graderinger

I kendo har man ikke et beltesystem eller noen form for synlige indikasjoner på graden man har.
I kendo starter man med å få kyu grader. Først er det 6. kyu, og så 5., helt opp til 1. Da kan man starte på dan gradene. Mellom hver gang man graderer seg til en ny kyu-grad, må det ha gått 3 måneder. 
I kendo i dag kan man komme til kun 8. dan med graderinger, selv om graden 10. dan i teorien eksisterer fremdeles. Den siste som hadde denne graden, Moriji Mochida, døde i 1974, og 10. dan graden med ham. Det finnes i dag en håndfull 9. dan igjen i verden, men denne graden blir også sjeldnere og sjeldnere. Man kan kun bli 9. dan ved å peke seg ut som en spesielt god 8. dan, og det er mer enn ærestittel i dag enn bevis på dyktighet.
8. dans eksamen er verdens vanskeligste eksamen, med en strykprosent på over 99%. Kendo er en sport som passer like godt for jenter som for gutter.
Dannemann

Dannemann eller dannemand er en gammel betegnelse som blant annet fantes i norsk lovverk, som beskrivelse av en aktverdig og pålitelig (dannet) person.
Opprinnelsen til uttrykket er usikker.

Bruk

I Christian Vs lovbok (1. bok, kap. 19 – «Om Arrest og beslag» , pkt. 1 ) står for eksempel:
«Arrest skal giøres ved Rettens Betiente og Kongens Foged, eller om de ikke ere tilstæde, ved tvende Dannemænd».
Slaget ved Ushant (1778)

Bakgrunn

Britene hadde 30 linjeskip ledet av admiral Augustus Keppel i HMS Victory. Franskmennene hadde 29 skip under admiral Louis Guillouet.
Keppel la ut til sjøs fra Spithead den 9. juli 1778 og oppdaget den 23. juli en fransk flåte 160 km vest for Ushant. Guillouet hadde ordrer om å unngå slag, men var avskåret fra Brest. Han hadde en gunstig vindretning og to av skipene hans unnslapp til havnen og etterlot ham med 27 skip.

Slaget

De to flåtene manøvrerte gjennom skiftende vind og tung nedbør helt til slaget ble uunngåelig med britene i kolonner og franskmennene i noe forvirring. Men franskmennene klarte å passere den britiske linjen med deres fremste skip slik at de hadde vinden i ryggen. Rundt 11.45 løsnet HMS Victory ild mot Bretagne fulgt av Ville de Paris. Det britiske skipet unnslapp uten store skader, men sir Hugh Pallisers bakerste divisjon led betydelige tap. Keppel gjorde tegn til å følge etter franskmennene, men Palliser bekreftet ikke og kampene ble ikke gjenopptatt.

Etterspill

En voldelig krangel forsterket av politiske uenigheter brøt ut blant de britiske kommandantene som førte til to riksretter og oppsigelsen til Keppel. Den gjorde stor skade på disiplinen i marinen. Keppel ble stilt for retten, men ble renvasket for pliktforsømmelse, og Palliser ble kritisert av en granskning før affæren ble en krangel om partipolitikk.
Grand Theft Auto: Chinatown Wars

Handling

Handlingen i GTA: Chinatown Wars foregår i Liberty City. Vi følger hovedpersonen Huang Lee i kampen for å få tilbake sverdet Yu Jian, som blir stjålet fra ham i det han lander i Liberty City. Videre kjemper du og prøver å få tilbake sverdet Yu Jian.
Yonkoma

Yonkoma (4コマ漫画)  eller 4-koma er et tegneserieformat som består av fire like store bilderuter og leses ovenfra og ned. I noen tilfeller leses de fra venstre til høyre, og så ovenfra ned, avhengig av hva slags publikasjon de gis ut i. Selv om ordet er japansk, har formatet blitt vanlig andre steder i Asia, blant annet Kina og Sør-Korea.
Vestre Aker bydelsutvalg

Vestre Aker bydelsutvalg er bydelsutvalget, dvs. den folkevalgte forsamlingen, i Bydel Vestre Aker i Oslo. Det ble etablert 1. januar 2004 i forbindelse med sammenslåingen av bydelene Røa og Vinderen til Bydel Vestre Aker, og avløste tidligere Røa bydelsutvalg og Vinderen bydelsutvalg. Ettersom Røa var en av de fire bydelene i Oslo som deltok i forsøksordningen med direkte valg til bydelsutvalget siden 1995, ble denne ordningen videreført i Vestre Aker. Elin Horn Galtung (Høyre) har vært leder for bydelsutvalget siden det ble etablert; hun var tidligere leder for Røa bydelsutvalg.
Demokratiske venstre

Dannelse og nylige hendelser

Demokratiske venstre ble grunnlagt den 27. juni 2010, da en reformistisk gruppe i partiet Synaspismos brøt ut av sistnevnte ved deres 6. partikongress. Over 550 andre medlemmer sluttet seg til det nye partiet.
Den 22. mars 2012 ble seks parlamentsmedlemmer fra det sosialdemokratiske partiet PASOK i stedet med i Demokratiske venstre, noe som økte partiets totale antall parlamentsmedlemmer til 10. Dette tallet er minimumsgrensen for partier for å kunne danne grupper i Hellas' parlament.
Ved valget i mai 2012, oppnådde partiet 6.1 prosent av stemmene, og fikk dermed totalt 19 representanter i parlamentet. Måneden etter, ved valget i juni, fikk Demokratiske venstre 6.3 prosent, men sank til 17 mandater. Etter dette sluttet partiet seg til PASOK og det konservative Nytt Demokrati for å danne en ny gresk samlingsregjering for å lede landet gjennom finanskrisen.
Svømming under Middelhavslekene 1975

Svømming under Middelhavslekene 1975. Svømming var en av flere sporter under de sjuende middelhavslekene som ble arrangert i Alger i Algerie i perioden 23. august til 6. september 1975. Det var sjuende gangen som svømming var med på programmet under Middelhavslekene. Det ble konkurrert i tjueen øvelser, femten for menn og seks for kvinner. Italia ble beste nasjon med tolv gullmedaljer foran Spania med fem.
Agrarparti

Et agrarparti (eventuelt kalt bondeparti) er et politisk parti som særlig arbeider for å fremme landbrukets interesser. Slike partier ble ofte opprettet av jordbruksorganisasjoner, oppstod i årtiene omkring 1900 og hadde sin største utbredelse i Norden, Baltikum og enkelte land i Sentral-Europa.
Agrarpartiene hadde stor oppslutning og innflytelse i mellomkrigstiden, men noen få av disse partiene utviklet i løpet av 1920-tallet og 1930-tallet nasjonalistiske og fascistiske trekk hvilket siden diskrediterte noen av partiene. I dag er det stort sett kun i Norden og i de baltiske statene at agrarpartiene stadig har en betydningsfull oppslutning og innflytelse på poltikken.
Takehara kraftverk

Takehara kraftverk er et varmekraftverk i Japan. Installert produksjonseffekt er 1300 MW. Operatør er EPDC Co.
Anlegget ble utbygd omkring årene 1995–2000. Brenselkilden er kull.
Cartaz

Cartaz (portugisisk, flertall cartazes) var leidebrev utstedt av det portugisiske imperiet for transport over Indiahavet i perioden ca 1500 - 1750. Navnet stammer fra det portugisiske ordet for brev – cartas.
Alta og Omegn Turlag

Alta og Omegn Turlag er en medlemsforening av Den Norske Turistforening (DNT). Alta og Omegn Turlag driver flere hytter, blant andre Reinbukkelvhytta og DNTs østligste hytte, Bojobeaskihytta.